Unge gaderøvere bag to grove episoder hvor ofre er frarøvet taske og telefoner

Ved du noget om sagen eller kender du de pågældende, så tip os på sms/mms 1224 (alm. takst) eller skriv mail til 1224@eb.dk

En 15-årig dreng er her til formiddag fremstillet i grundlovsforhør, hvor han sigtes for deltagelse ved to gaderøverier begået indenfor den seneste uges tid.

Begge ganske voldsomme ud fra sigtelsen at dømme.

Første forhold skete i nat omkring kl. 03.30, hvor en kvinde blev sparket af cyklen på Kongelundsvej ud for nr. 252 på Amager.

Ved episoden blev offeret frarøvet sin taske med forskelligt indhold. Blandt andet et hævekort, der kort efter blev brugt ved køb i en kiosk i nærheden.

Hvor meget, der er købt for og hvad, der blev købt, kom ikke frem ved dagens retsmøde.

Sigtelsens andet forhold drejer sig om et gaderøveri ved Grønjordskollegiet - også på Amager - 4. juni.

Her blev et offer passet op af maskerede unge, der frarøvede ham en pung og hans Iphone.

Det skete under trusler med en kniv og en pistollignende genstand, hvor gaderøverne truede med at komme efter offeret, hvis han meldte sagen til politiet, da røverne nu kendte til offerets identitet via dennes sygesikringsbevis.

Drengen, der har afrikanske rødder, var tynd og høj af sin alder. Med spag stemme svarede han, da dommeren udbad sig hans navn og fødselsdato.

Til stede var også hans mor samt en repræsentant for de sociale myndigheder.

Efter et kort møde med sin forsvarer, tilkendegav drengen, at han nægtede sig skyldig, og at han gerne ville svare på spørgsmål.

Her udbad anklageren sig dørlukning, da politiet vurderer, at yderligere mulige medgerningsmænd stadig er på fri fod.

Derfor kom drengens eventuelle forklaring ikke frem offentligt.

Ved retsmødet blev han - på grund af sin unge alder - varetægtsfængslet i surrogat i foreløbigt 11 dage.